
1. FORSLAG TIL EUROPA-PARLAMENTETS AFGØRELSE
om decharge for gennemførelsen af Den Europæiske Unions almindelige budget for regnskabsåret 2024, Sektion I - Europa-Parlamentet
(2025/2146(DEC))
Europa-Parlamentet,
–	der henviser til Den Europæiske Unions almindelige budget for regnskabsåret 2024[footnoteRef:1], [1:  EUT L 207 af 22.2.2007, s. 1, ELI: http://data.europa.eu/eli/budget/2024/207/oj.] 

–	der henviser til Den Europæiske Unions konsoliderede årsregnskab for regnskabsåret 2024 (COM(2025)0359 – C9‑0252/2025)[footnoteRef:2], [2:  EUT C, C/2025/4944, 13.10.2025, ELI: http://data.europa.eu/eli/C/2025/4944/oj. ] 

–	der henviser til beretning om den budgetmæssige og økonomiske forvaltning for regnskabsåret 2024, Sektion I – Europa-Parlamentet[footnoteRef:3], [3:  EUT C, C/2025/2817, 8.10.2025, ELI: http://data.europa.eu/eli/C/2025/2817/oj.] 

–	der henviser til den interne revisors årsberetning for regnskabsåret 2024,
–	der henviser til Revisionsrettens årsberetning om budgetgennemførelsen i regnskabsåret 2024, med institutionernes svar[footnoteRef:4], [4:  EUT C, C/2025/5409, 8.10.2025, ELI: http://data.europa.eu/eli/C/2025/5409/oj.] 

–	der henviser til Revisionsrettens erklæring[footnoteRef:5] for regnskabsåret 2024 om regnskabernes rigtighed og de underliggende transaktioners lovlighed og formelle rigtighed, jf. artikel 287 i traktaten om Den Europæiske Unions funktionsmåde, [5:  EUT C, C/2025/5407, 13.10.2025, ELI: http://data.europa.eu/eli/C/2025/5407/oj. ] 

–	der henviser til artikel 314, stk. 10, og artikel 318 i traktaten om Den Europæiske Unions funktionsmåde,
–	der henviser til Europa-Parlamentets og Rådets forordning (EU, Euratom) 2018/1046 af 18. juli 2018 om de finansielle regler vedrørende Unionens almindelige budget, om ændring af forordning (EU) nr. 1296/2013, (EU) nr. 1301/2013, (EU) nr. 1303/2013, (EU) nr. 1304/2013, (EU) nr. 1309/2013, (EU) nr. 1316/2013, (EU) nr. 223/2014, (EU) nr. 283/2014 og afgørelse nr. 541/2014/EU og om ophævelse af forordning (EU, Euratom) nr. 966/2012[footnoteRef:6], særlig artikel 69, 260, 261 og 262, [6:  EUT L 193, 30.7.2018, s. 1, ELI: http://data.europa.eu/eli/reg/2018/1046/oj.] 

–	der henviser til Europa-Parlamentets og Rådets forordning (EU, Euratom) 2024/2509 af 23. september 2024 om de finansielle regler vedrørende Unionens almindelige budget[footnoteRef:7], særlig artikel 266, 267 og 268, [7:  EUT L, 2024/2509, 26.9.2024, ELI: http://data.europa.eu/eli/reg/2024/2509/oj.] 

–	der henviser til Præsidiets afgørelse af 10. december 2018 om de interne bestemmelser for gennemførelsen af Europa-Parlamentets budget, særlig artikel 34,
–	der henviser til forretningsordenens artikel 102, artikel 106, stk. 3, og bilag V,
–	der henviser til udtalelse fra Udvalget om Kvinders Rettigheder og Ligestilling,
–	der henviser til betænkning fra Budgetkontroludvalget (A10‑0000/2026),
1.	meddeler sin formand decharge for gennemførelsen af Europa-Parlamentets budget for regnskabsåret 2024 / udsætter sin afgørelse om decharge til formanden for gennemførelsen af Europa-Parlamentets budget for regnskabsåret 2024;
2.	fremsætter sine bemærkninger i nedenstående beslutning;
3.	pålægger sin formand at sende denne afgørelse og beslutningen, der er en integrerende del heraf, til Rådet, Kommissionen og Revisionsretten og drage omsorg for, at de offentliggøres i Den Europæiske Unions Tidende (L-udgaven).

[bookmark: _Toc219103197]2. FORSLAG TIL EUROPA-PARLAMENTETS BESLUTNING
med bemærkningerne, der er en integrerende del af afgørelsen om decharge for gennemførelsen af Den Europæiske Unions almindelige budget for regnskabsåret 2024, Sektion I - Europa-Parlamentet
(2025/2146(DEC))
Europa-Parlamentet,
–	der henviser til sin afgørelse om decharge for gennemførelsen af Den Europæiske Unions budget for regnskabsåret 2024, Sektion I - Europa-Parlamentet,
–	der henviser til forretningsordenens artikel 102, artikel 106, stk. 3, og bilag V,
–	der henviser til udtalelse fra Udvalget om Kvinders Rettigheder og Ligestilling,
–	der henviser til betænkning fra Budgetkontroludvalget (A10‑0000/2026),
A.	der henviser til, at Europa-Parlamentets ("Parlamentets") regnskabsfører i sin attestering af det endelige regnskab angav at have passende sikkerhed for, at regnskabet i alt væsentligt giver et retvisende billede af Parlamentets finansielle stilling, resultaterne af dets transaktioner og dets pengestrømme;
B.	der henviser til, at der i overensstemmelse med den sædvanlige procedure blev sendt 55 spørgsmål til Parlamentets administration, og at de skriftlige svar blev modtaget og drøftet offentligt af Parlamentets Budgetkontroludvalg den 8. december 2025 med deltagelse af generalsekretæren, Parlamentets næstformænd med ansvar for budgettet, den interne revisor og direktøren for Myndigheden for Europæiske Politiske Partier og Europæiske Politiske Fonde;
[bookmark: _Hlk216939740]C.	der henviser til, at der altid er plads til forbedring, og at kontrol er nødvendig for at sikre, at den politiske ledelse og Parlamentets administration holdes ansvarlige over for EU-borgerne, og bidrager til øget kvalitet, effektivitet og virkningsfuldhed i forvaltningen af de offentlige finanser;
D.	der henviser til, at retssikkerhed er det styrende princip for gennemførelsen af administrative afgørelser; der henviser til, at et konstant stigende antal regler og forpligtelser medfører forvirring og tvetydighed, når der er behov for retssikkerhed for medlemmerne og deres kontorer, hvilket forpligter administrationen til at engagere sig i klar, omfattende og juridisk forsvarlig kommunikation;
E. 	der henviser til, at medlemmerne modtager økonomisk og logistisk støtte fra administrationen til at udføre deres mandat fuldt ud; der henviser til, at forbindelserne mellem medlemmerne, deres kontorer og administrationen bygger på gensidig tillid, som bør være et styrende princip, når medlemmerne gives økonomisk støtte; der henviser til, at dette bør være afspejlet i det niveau af forudgående og efterfølgende kontroller og revisioner, som administrationen anvender; der henviser til, at det er tydeligt, at klare, forholdsmæssige, målrettede, standardiserede og forenklede procedurer er den bedste og mest effektive måde at foretage revision og kontrol af vederlag og andre finansielle ydelser på;
Parlamentets budgetmæssige og økonomiske forvaltning
1.	bemærker, at Parlamentets endelige bevillinger for 2024 beløb sig til i alt 2 383 mio. EUR eller 20,2 % af udgiftsområde 7 i den flerårige finansielle ramme[footnoteRef:8], som var afsat til EU-institutionernes samlede administrationsudgifter for 2024, svarende til en stigning på 6,05 % sammenlignet med 2023-budgettet (2 247 mio. EUR); [8:  Rådets forordning (EU, Euratom) 2020/2093 af 17. december 2020 om fastlæggelse af den flerårige finansielle ramme for årene 2021-2027 (EUT L 433 I af 22.12.2020, s. 11, ELI: http://data.europa.eu/eli/reg/2020/2093/oj).] 

2.	bemærker, at de samlede indtægter i regnskabet pr. 31. december 2024 beløb sig til i alt 281 517 001 EUR (sammenlignet med 255 205 473 EUR i 2023); bemærker, at de formålsbestemte indtægter, der blev stillet til rådighed i 2024, beløb sig til 40 277 555 EUR (sammenlignet med 50 186 995 EUR i 2023);
3.	noterer sig, at følgende seks kapitler tegnede sig for 85,7 % af de samlede forpligtelser: kapitel 1 0 "Medlemmer af institutionen", kapitel 1 2 "Tjenestemænd og midlertidigt ansatte", kapitel 1 4 "Andet personale og eksterne ydelser", kapitel 2 0 "Bygninger og omkostninger i forbindelse hermed", kapitel 2 1 "IT, udstyr og inventar" og kapitel 4 2 "Udgifter til parlamentarisk assistance";
4.	noterer sig de tal, på grundlag af hvilke Parlamentets regnskab for regnskabsåret 2024 blev afsluttet, og som fremgår af Europa-Parlamentets årsregnskab for regnskabsåret 2024, beretningen om den budgetmæssige og økonomiske forvaltning for sektion I: Europa-Parlamentet samt beretningen om de kontrakter og koncessioner, som Parlamentet indgik;
5.	noterer sig, at der i regnskabsåret 2024 var 12 overførsler, som blev godkendt af Parlamentets Budgetudvalg ("C-overførsler") i overensstemmelse med finansforordningens artikel 31 og 49, og som beløb sig til 82 768 000 EUR eller 3,47 % af de endelige bevillinger; noterer sig, at formanden godkendte ni overførsler ("P-overførsler") i overensstemmelse med finansforordningens artikel 29, der beløb sig til 11 479 000 EUR eller 0,4 % af 2024-budgettet;
6.	glæder sig over generalsekretærens tilsagn om forenkling, god forvaltning og styrkelse af Parlamentets kontrolfunktion; bemærker med tilfredshed, at forenkling ikke blot anerkendes som et mål, der skal nås, men som et styrende princip, der skal anvendes systematisk på tværs af alle Parlamentets arbejdsområder, således at der sikres mere effektive og tilgængelige (administrative) processer; glæder sig over den fortsatte vægt på Parlamentets kernevirksomhed, dets lovgivnings-, budget- og kontrolaktiviteter, og navnlig oprettelsen af fire tematiske generaldirektorater, herunder Generaldirektoratet for Budgetanliggender;
Den Europæiske Revisionsrets erklæringer om 2024-regnskabernes rigtighed og lovligheden og den formelle rigtighed af de transaktioner, der ligger til grund for regnskabet
7.	minder om, at Den Europæiske Revisionsret (Revisionsretten) foretager en særlig vurdering af administrationsudgifter og andre udgifter for alle EU-institutioner som én samlet politikgruppe; fremhæver, at administrationsudgifter omfatter udgifter til menneskelige ressourcer, herunder pensioner, som i 2024 tegnede sig for ca. 69 % af de samlede administrationsudgifter, samt udgifter til bygninger, udstyr, energi, kommunikation og informationsteknologi; fremhæver, at Revisionsrettens arbejde over mange år viser, at disse udgifter samlet set er forbundet med lav risiko;
8.	bemærker, at udgiftsområde 7 "Europæisk offentlig forvaltning" i den flerårige finansielle ramme tegnede sig for 13,3 mia. EUR eller 6,9 % af Unionens budget i 2024, hvoraf Parlamentet tegner sig for 2,4 mia. EUR eller 18,1 %; understreger, at Revisionsretten konkluderede, at fejlforekomsten i udgifterne under "Europæisk offentlig forvaltning" ikke var væsentlig;
9.	bemærker, at Revisionsretten i sin årsberetning om gennemførelsen af budgettet for regnskabsåret 2024 specifikt undersøgte Parlamentets overvågnings- og kontrolsystemer, navnlig gennemførelsen af standarder for intern kontrol, risikostyring og de centrale kontrollers funktion som defineret i finansforordningen, herunder forudgående og efterfølgende kontrol af betalinger, samt en statistisk repræsentativ stikprøve på 70 transaktioner, som dækker samtlige udgifter under dette udgiftsområde i den flerårige finansielle ramme og de oplysninger om overholdelsen af regler og bestemmelser, der var givet i de årlige aktivitetsrapporter fra alle EU-institutioner og ‑organer;
10.	noterer sig Revisionsrettens bemærkninger vedrørende Parlamentets interne regler; bemærker, at Parlamentets administration er underlagt finansforordningen og dens regler for offentlige udbud; bemærker imidlertid, at Præsidiet for så vidt angår de politiske grupper har vedtaget bestemmelserne om anvendelsen af bevillinger på konto 400, som indeholder en række særlige bestemmelser for visse udbudsprocedurer; minder om, at de politiske grupper forvalter de midler, de får tildelt, i overensstemmelse med principperne om indirekte forvaltning ved analog anvendelse af finansforordningens artikel 62, stk. 1, litra c); mener, at disse regler erstatter "bidragsaftalerne" i finansforordningens artikel 158, stk. 7; understreger, at en ekstern revisor for hver gruppe valgt fra en liste over revisionsfirmaer udarbejdet af Parlamentets administration attesterer deres respektive årsregnskaber for at sikre overholdelse, hvilket garanterer et neutralt kontrolniveau; fremhæver, at Revisionsretten i sin årsberetning også foretager en grundig gennemgang af de politiske gruppers aktiviteter;
[bookmark: _Hlk216611869]11.	bemærker, at kun tre revisorer var opført på listen over revisionsfirmaer, der var udvalgt til at revidere de politiske gruppers regnskaber, og beklager det begrænsede udvalg, der var til rådighed; opfordrer Generaldirektoratet for Finans (GD FINS) til at åbne fremtidige udvælgelsesprocedurer for alle kvalificerede europæiske revisorer, herunder dem, der har hjemsted uden for Belgien; bemærker endvidere, at de budgetter, der er afsat til de politiske grupper til revisionerne, bør forhøjes for at sikre en mere grundig revision af forsvarlig økonomisk forvaltning og tiltrække et bredere udvalg af revisionsekspertise;
12.	bemærker, at de politiske grupper i henhold til punkt 1.4., i regulativet om anvendelse af bevillingerne på konto 400 er ansvarlige over for Parlamentet for forvaltningen af bevillingerne inden for rammerne af de beføjelser, de har fået tillagt af Præsidiet; anfører, at de skal sikre, at bevillingerne anvendes i overensstemmelse med dette regulativ; glæder sig over den indsats, som Parlamentets administration har gjort for at bistå de politiske grupper med henblik på at vejlede dem i deres viden og kapacitet med hensyn til økonomisk forvaltning;
13.	minder om, at Unionens budget kan tildeles europæiske politiske partier med henblik på, at de kan bidrage til at skabe en europæisk politisk bevidsthed og til at give udtryk for unionsborgernes politiske vilje; noterer sig, at Revisionsretten reviderede én transaktion, hvor den anså udgifterne for ikke at være støtteberettigede og konstaterede, at Parlamentets administration var af samme opfattelse og havde taget skridt til at inddrive de dermed forbundne udgifter; glæder sig over Parlamentets administrations handlemåde i den henseende og navnlig dens engagement i at anvende en horisontal tilgang, der sikrer ligebehandling af alle politiske partier;
Den interne revisors årsberetning
14.	bemærker, at den interne revisor fremlagde sin årsberetning på mødet mellem det kompetente udvalg og den interne revisor den 8. december 2025;
15.	bifalder og støtter de foranstaltninger, som den interne revisor har aftalt med de ansvarlige generaldirektorater som følge af den interne revisionstjenestes (IAS') revisionsopgaver; bemærker, at opfølgningen på disse anbefalinger revideres systematisk;
16.	bemærker, at opfølgningsprocessen i 2024 resulterede i, at 24 af de 57 foranstaltninger blev betragtet som effektivt gennemført og derfor godkendt af IAS; bemærker, at restrisikoprofilen for 33 forsinkede foranstaltninger vedrørte 24 foranstaltninger med en betydelig risiko, hovedsagelig i forbindelse med cybersikkerhed og identitets- og adgangsforvaltning; noterer sig det styrkede samarbejde med Generaldirektoratet for Informationsteknologi og Cybersikkerhed (GD ITEC) med henblik på at overvåge gennemførelsen og restrisikoen;
17.	erkender, at det fremgår af artikel 118, stk. 9, i finansforordningen, at den interne revisors beretninger og konklusioner såvel som den pågældende EU-institutions beretning skal gøres tilgængelige for offentligheden, så snart den interne revisor har godkendt foranstaltningerne, idet der sikres overholdelse af reglerne om databeskyttelse og fortrolighed; bemærker, at beretningerne i praksis offentliggøres, når alle anbefalinger er blevet gennemført; glæder sig over, at den interne revisor aflægger rapport til Parlamentets Budgetkontroludvalg om de årlige revisionsaktiviteter, der udføres;
18.	ser med tilfredshed på IAS' program for fortsat kvalitetssikring og forbedring, der primært forbereder indførelsen af de nye overordnede interne revisionsstandarder, som skulle træde i kraft i januar 2025; glæder sig navnlig over Præsidiets vedtagelse af det ajourførte charter for revision og udarbejdelsen af en strategi for den interne revisionsfunktion for 2025-2029, som i høj grad afspejler behovet for positive ændringer og en etikdrevet tilgang; anser det faktum, at 70 % af IAS' medarbejdere har bestået certificeringsprøven for at blive intern revisor, for at være en yderligere indikator for kvalitetsforbedring;
Politiske prioriteter
19.	minder om, at den tidligere politiske gruppe Identitet og Demokrati (ID-Gruppen) forelagde sin endelige regnskabsrapport den 8. oktober 2024 for perioden 1. januar til 15. juli 2024 i overensstemmelse med artikel 1.3.2, 2.7.1 og 2.7.2 i regulativet om anvendelse af bevillingerne på konto 400; minder om, at Parlamentets administration modtog ID-Gruppens fuldstændige finansielle arkiv i både elektronisk format og papirformat og gennemførte en risikobaseret efterfølgende kontrol af regnskaberne for 2024 med fokus på overensstemmelseskontrol og stikprøvekontrol af højrisikokontrakter og donationer; minder om konklusionerne fra Parlamentets administration om, at gruppen havde anvendt mindst 4 333 635,78 EUR af bevillingerne på konto 400 uretmæssigt i valgperioden 2019-2024 og dermed udsat Parlamentet for en betydelig finansiel risiko; minder endvidere om, at der blev konstateret mangler i de offentlige udbudsprocedurer, som udgør betydelige omdømmemæssige risici for Parlamentet og for alle politiske grupper og medlemmer;
20.	bemærker, at Den Europæiske Anklagemyndighed (EPPO) meddelte, at den indledte en undersøgelse af ID-gruppens påståede misbrug af EU-midler i perioden 2019-2024; 
21.	understreger, at Parlamentets administration har fremsendt sagsakterne og samarbejder fuldt ud med EPPO-undersøgelsen; noterer sig, at Præsidiet ønsker at kende resultatet af EPPO-undersøgelsen, inden der træffes nogen inddrivelsesforanstaltninger; mener, at Parlamentets administration sideløbende med EPPO's strafferetlige undersøgelse kan træffe administrative foranstaltninger for at beskytte Unionens finansielle interesser og Parlamentets omdømme; mener, at det er yderst vigtigt, at inddrivelsesforanstaltningerne iværksættes så hurtigt som muligt i fuld overensstemmelse med artikel 3, stk. 3, i samarbejdsaftalen mellem Europa-Parlamentet og Den Europæiske Anklagemyndighed; 
22.	opfordrer Præsidiet til at styrke de eksterne revisorers tilsyn med grupperne ved at stille flere timer til rådighed for eksterne revisorer til at udføre deres tilsynsrolle, til at give klarere vejledning fra GD FINS om den korrekte fortolkning af regulativet om konto 400 for at undgå uoverensstemmelser mellem eksterne revisorers og GD FINS' betragtninger, navnlig hvad angår udbud, og til, at GD FINS giver grupperne mere uddannelse i og støtte i forbindelse med udbud;
[bookmark: _Hlk216612265]23. 	bemærker, at de politiske grupper har betydelig autonomi over deres IT-tjenester, som benyttes til at lagre politisk følsomme oplysninger; bemærker, at sådanne data i en geopolitisk turbulent verden bør lagres på europæiske servere af europæiske udbydere for at undgå afhængighed af og risici fra eksterne aktører; glæder sig derfor over den nylige meddelelse om frembringelse af en sikker, helt uafhængig cloudinfrastruktur for at fjerne denne afhængighed;
24. 	understreger vigtigheden af at bevare institutionens integritet og forhindre uretmæssig indblanding; fordømmer ethvert utilbørligt forsøg på at påvirke Parlamentets lovgivningsvirksomhed; 
25.	minder om, at påstande om russisk indflydelse i Parlamentet frembød alvorlige risici for den demokratiske integritet, og bemærker, at nogle medlemmer åbent støttede Rusland og samtidig deltog i potentielt tilknyttede sideaktiviteter, hvilket understreger behovet for stærkere sikkerhedsforanstaltninger;
26.	minder om, at artikel 4 i adfærdskodeksen for Europa-Parlamentets medlemmer vedrørende integritet og gennemsigtighed kræver, at medlemmerne afgiver præcise erklæringer om økonomiske interesser; beklager sager om utilstrækkelig detaljeringsgrad i erklæringerne om lønnede eller ulønnede eksterne aktiviteter, idet de giver anledning til bekymring for kvaliteten af kontrollen af interessekonflikter;
27.	giver udtryk for alvorlig bekymring over påstandene om, at medlemsstater har givet sig af med spionage rettet mod Parlamentet; bemærker, at Kommissionen har nedsat en intern gruppe til at undersøge disse påstande; opfordrer indtrængende Parlamentet til at arbejde tæt sammen med Kommissionen og til, at arbejdsgruppens resultater deles med Parlamentet, forudsat at en sådan deling ikke er til fare for igangværende eller potentielle retssager;
28.	bemærker potentialet i kunstig intelligens (AI) til at sikre nøjagtige og gennemsigtige oplysninger i Unionen og dens institutioner, organer, kontorer og agenturer, så længe hensigtsmæssigt udformede og styrede AI-systemer kan bidrage til at opdage og afbøde misinformation og desinformation, fremme ansvarlighed og opretholde høje standarder for gennemsigtighed med henblik på at bevare offentlighedens tillid og styrke demokratisk forvaltning; er bekymret over den dominerende stilling, som AI-værktøjer fra virksomheder i tredjelande har, og for databeskyttelses- og fortrolighedshensyn, når der gøres brug af tredjeparters AI-værktøjer; opfordrer til fuld gennemsigtighed med hensyn til anvendelsen af AI-systemer i EU-institutionernes beslutninger og procedurer, herunder offentliggørelse af detaljerede oplysninger om algoritmer, samt til konsekvensanalyser; opfordrer Parlamentets administration til at stille en række AI-værktøjer til rådighed for medlemmerne og Parlamentets personale, som imødekommer medlemmernes virksomhedsmæssige behov og garanterer fortrolighed, integritet og tilgængelighed af de data, der behandles af den, ved at anvende intern infrastruktur for at forhindre datalækager og ikke videregive oplysninger til tredjeparter i overensstemmelse med de nuværende politikker for anvendelse af kunstig intelligens;
[bookmark: _Hlk216613136]29.	mener, at afstemninger ved navneopråb er et centralt instrument til at sikre gennemsigtighed og ansvarlighed over for Unionens borgere; opfordrer Parlamentet til at begrænse anvendelsen af hemmelige afstemninger udelukkende til valg eller afstemninger, der vedrører enkeltpersoner;
Generaldirektoratet for Ledelsestjenesterne
30.	minder om, at Generaldirektoratet for Ledelsestjenesterne (GD PRES) yder ekspertise og letter formandens, plenarforsamlingens og Parlamentets styrende organers og medlemmers lovgivningsmæssige og parlamentariske arbejde i alle faser af den parlamentariske og lovgivningsmæssige proces; minder om, at det også er ansvarligt for interinstitutionelle forbindelser, for protokolstøtte ved officielle besøg og arrangementer sponsoreret af formanden, for forvaltningen af klassificerede EU-informationer og for forvaltningen af officiel og anbefalet post; noterer sig, at der pr. 31. december 2024 var 406 ansatte, hvoraf 320 var tjenestemænd, 29 midlertidigt ansatte, 55 kontraktansatte, én udstationeret national ekspert og én vikaransat;
31.	bemærker, at GD PRES' endelige bevillinger beløb sig til 2 970 957 EUR i 2024, hvilket svarer til 0,2 % af Parlamentets budget; fremhæver, at der af dette beløb blev indgået forpligtelser for i alt 2 930 107 EUR; glæder sig over den store udnyttelse af bevillingerne;
32.	bemærker, at GD PRES' aktiviteter blev påvirket af udløbet af den niende og begyndelsen på den tiende valgperiode, som skabte udfordringer med kapaciteten til at planlægge plenarmøderne og med færdiggørelsen ved udgangen af den niende valgperiode på grund af det meget store antal sager under den almindelige lovgivningsprocedure, der blev indgået aftale om i de sidste måneder af valgperioden, samt med konstitueringen af det nye Parlament i begyndelsen af den tiende valgperiode med valget af formanden og Præsidiet; 
33.	roser GD PRES for dets aktiviteter i forbindelse med gennemførelsen af og opfølgningen på de nye regler om integritet og gennemsigtighed, som omfattede en første samlet vurdering af den tekniske gennemførelse af reformen og oplysningsaktiviteter og levering af teknisk ekspertise og tekniske ydelser vedrørende spørgsmål om gennemsigtighed, integritet og ansvarlighed;
[bookmark: _Hlk216613698]34.	opfordrer til, at det interinstitutionelle samarbejde og den interinstitutionelle dialog om integritet, gennemsigtighed og etiske standarder inden for EU-institutionerne fortsættes og styrkes; 
35.	fremhæver de kontinuerlige forsinkelser i Kommissionens behandling af parlamentariske forespørgsler til skriftlig besvarelse i de seneste år; beklager, at processen er blevet stadig mere bureaukratisk og langsommelig, hvilket har ført til systematisk manglende overholdelse af de frister, der er fastsat i artikel 144 i Parlamentets forretningsorden; understreger, at den længste svartid var 475 dage; glæder sig over den indsats, som GD PRES har gjort i de seneste år; opfordrer GD PRES til at arbejde på sine interne tjenester og sikre fuld overholdelse af de frister, som Parlamentet har fastsat, og genoprette systemet med forespørgsler til skriftlig besvarelse som et effektivt tilsynsinstrument;
36. 	opfordrer GD PRES til aktivt at samarbejde med parlamenter i andre medlemsstater og tredjelande om at udarbejde forslag til effektive kontrolmekanismer samt metoder til at forbedre kvaliteten af og deltagelsen i plenarforhandlingerne i Parlamentet; opfordrer GD PRES til at tage ved lære af strukturen i kongreshøringer;
Generaldirektoratet for Kommunikation
37.	bemærker, at Generaldirektoratet for Kommunikation (GD COMM) har til opgave at sikre, at borgerne forstår Parlamentets betydning, så de kan forbedre deres engagement i den europæiske demokratiske proces; fremhæver, at dets centrale opgaver er at samarbejde med medierne, informere, forklare og øge synligheden af Parlamentets arbejde, øge kendskabet til Parlamentet blandt borgere i alle medlemsstater, interessenter og opinionsdannere gennem Europa-Parlamentets forbindelseskontorer (EPLO'er) i medlemsstaterne, fremme interaktionen med borgerne gennem forbedrede besøgsprojekter, arrangementer og oplysningskampagner og dets tilstedeværelse på de sociale medier samt at stille ekspertise til rådighed for medlemmer og politiske grupper om emner såsom medieindhold og overvågning af den offentlige opinion;
38.	bemærker, at GD COMM's endelige bevillinger beløb sig til 137 463 777 EUR i 2024, svarende til 5,8 % af Parlamentets budget; fremhæver, at der af dette beløb blev indgået forpligtelser for i alt 137 467 355 EUR; glæder sig over den store udnyttelse af bevillingerne;
39.	anerkender, at kommunikation vedrørende valget til Europa-Parlamentet var helt i front blandt GD COMM's aktiviteter i 2024, navnlig med den vellykkede kommunikationskampagne "jeg stemmer", partnerskaber med over 300 civilsamfundsorganisationer og mere end 18 000 briefede journalister; bemærker, at alle GD COMM's strategiske projekter i 2024 med en gennemførelsesgrad på 94 % var rettet mod valget til Europa-Parlamentet, og at de resterende 6 % vedrørte gennemførelsen af den nye webstedsstruktur;
40. 	bemærker, at GD COMM fremmede dækningen af valget til Europa-Parlamentet, som nåede et rekordstort rapporteringsomfang (+ 18 % i forhold til det foregående valg), hvilket GD COMM omtaler som særlig bemærkelsesværdigt i den allersidste del af valgcyklussen, hvor valgaftenen (den 9. juni 2024) blev dækket af 149 TV-kanaler i 51 lande, og hovedparten af rapporteringen foregik online;
41.	bemærker EPLO'ernes rolle i kontakten mellem Parlamentet og offentligheden og interessenter i medlemsstaterne generelt og i kommunikationen om valget til Europa-Parlamentet; bemærker, at alle EPLO'er er blevet udstyret med audiovisuelle tjenester, som medlemmerne, de politiske grupper og tredjeparter kan benytte i medlemsstaterne; 
42.	noterer sig, at der i 2024 var 14 åbne Europa Experience-centre, som tiltrak i alt 957 209 besøgende, men at antallet af besøgende var meget varierende, idet Strasbourg (381 687) og Berlin (122 672) tiltrak de største besøgstal, og København (18 182) og Dublin (8 312) de laveste; noterer sig bemærkningen om, at EPLO'erne anvender Europa Experience-centrene som et EU-knudepunkt for demokratisk engagement i de respektive medlemsstater, som giver mulighed for at tiltrække et bredere publikum til Parlamentets budskaber;
43.	understreger vigtigheden af en grundig evaluering af de erfaringer, der hidtil er gjort med Europa Experience-centrene, navnlig med hensyn til søgning efter passende bygninger, og hvordan målgrupper kan nås på en effektiv måde, identifikation af bedste praksis, og tilpasning af den fremtidige udvikling af Europa Experience-centrene til lokale behov og påviste virkninger; understreger, at denne revurdering bør være retningsgivende for fremtidige tilpasninger eller genovervejelser i forbindelse med yderligere udvidelser og sikre, at alle fremtidige investeringer bliver mere effektive med hensyn til at tjene deres tilsigtede formål om at bringe Parlamentet tættere på borgerne og forbedre deres forståelse af Unionens demokratiske proces;
44.	minder om, at Præsidiet den 11. september 2023 vedtog nye regler om udbetaling af tilskud til sponsorerede besøgsgrupper med ikrafttrædelsesdato den 1. januar 2024; bemærker, at 300 000 sponsorerede og ikkesponsorerede besøgende blev inviteret af medlemmer i Bruxelles og Strasbourg i 2024; noterer sig, at tilskud til sådanne besøgsgrupper beløb sig til 17 % af GD COMM's udgifter i 2024; tager med i betragtning, at der gøres en yderligere indsats fra de politiske gruppers side, som også støtter deres medlemmer i de aktiviteter, der tiltrækker borgere, og navnlig unge, for at blive informeret om medlemmernes arbejde i Strasbourg og Bruxelles med finansiering fra midler under konto 400; 
45.	bemærker den konstante kamp, som Unionen står i med hensyn til at beskytte Unionens værdier og integriteten af vores demokratiske proces; erkender udenlandske aktørers tiltagende forsøg på at påvirke Parlamentets arbejde og understreger behovet for årvågenhed med hensyn til at bekæmpe desinformation, der hidrører fra lande uden for Unionen; minder i den forbindelse om Europa-Parlamentets beslutninger af hhv. 1. juni 2023 om udenlandsk indblanding, herunder spredning af desinformation, i alle demokratiske processer i Den Europæiske Union (2022/2075(INI)) og 23. januar 2025 om Ruslands desinformation og historieforfalskning med henblik på at retfærdiggøre landets angrebskrig mod Ukraine (2024/2988(RSP)); glæder sig over de foranstaltninger, som Parlamentet har truffet for at forebygge og reagere på desinformation; anerkender, at der endnu ikke har fundet nogen væsentlig hændelse sted, men understreger betydningen af at opretholde proaktive foranstaltninger for at bevare integriteten af Parlamentets offentlige debat og afstemninger; fremhæver merværdien af initiativer såsom faktatjekningsmøder og ‑topmøder, som spiller en afgørende rolle med hensyn til at fremme gennemsigtighed, udstyre interessenter med redskaber til at imødegå misinformation og styrke samarbejdet mellem faktatjekningsorganisationer i og uden for Unionen;
Generaldirektoratet for Personale
46.	minder om, at Generaldirektoratet for Personale (GD PERS) er ansvarligt for en passende og effektiv forvaltning af menneskelige ressourcer i Parlamentet og sikrer, at medlemmerne støttes af en højt kvalificeret arbejdsstyrke, der sætter dem i stand til at opfylde deres mandat på behørig vis; noterer sig, at der pr. 31. december 2024 var 499 ansatte, hvoraf 290 var tjenestemænd, 82 midlertidigt ansatte, 120 kontraktansatte, to udstationerede nationale eksperter og fem vikaransatte;
47.	bemærker, at de endelige bevillinger til GD PERS beløb sig til 1 225 341 375 i 2024 (1 163 329 780 EUR i 2023), svarende til 51,4 % af Parlamentets budget; fremhæver, at der af dette beløb blev indgået forpligtelser for i alt 1 160 835 147 EUR; glæder sig over den store udnyttelse af bevillingerne;
48.	glæder sig over, at GD PERS i 2024 fortsatte med at organisere udvælgelsesprøver og udvælgelsesprocesser og håndterede en stigende pulje af ansøgere, og at det også afholdt fire nationalitetsspecifikke udvælgelsesprøver; glæder sig over GD PERS' indsats for at organisere udvælgelsesprøver, sikre, at de blev afsluttet rettidigt, og opretholde de nødvendige kvalitetsstandarder; glæder sig over, at over 441 kandidater blev opført på reservelisterne; beklager imidlertid, at Det Europæiske Personaleudvælgelseskontor (EPSO) er stødt på systematiske problemer med afholdelsen af udvælgelsesprøver, og manglen på en tilgængelig pulje af ansøgere, der passer til Parlamentets behov; beklager, at det gennemsnitlige tidsinterval mellem offentliggørelsen af meddelelsen om udvælgelsesprøven og den afsluttende samtale for hver udvælgelsesprøve er mere end et år; anerkender de generelle vanskeligheder, som GD PERS og andre generaldirektorater har med at tiltrække og fastholde talenter, hvilket har en indvirkning på de præstationer, som Parlamentets arbejdsstyrke leverer; opfordrer til, at der indføres mere effektive, mere målrettede og kortere udvælgelsesprocedurer, der vil øge Parlamentets tiltrækningskraft som arbejdsgiver og gøre det muligt for generaldirektoraterne hurtigt at ansætte de specialistprofiler, de har behov for, for at støtte deres arbejde; 
49.	bifalder Parlamentets nationalitetsspecifikke udvælgelsesprøver med sigte på at forbedre den geografiske balance blandt Parlamentets ansatte ved at frembyde en større pulje af kandidater fra underrepræsenterede medlemsstater; beklager den manglende geografiske balance i Parlamentets øverste ledelse og på mellemlederniveau; insisterer på, at der er behov for forbedringer, og anmoder generalsekretæren om at aflægge rapport til dechargemyndigheden om de fremskridt, der gøres med at rette op på den geografiske ubalance i Parlamentets personale;
50.	bemærker GD PERS' vigtigste resultat, nemlig den effektive rekruttering af et hidtil uset antal på 1 339 akkrediterede parlamentariske assistenter (APA'er) inden det konstituerende møde i juli, således at det samlede antal akkrediterede parlamentariske assistenter, der havde gyldige kontrakter ved årets udgang, steg til 2 024, og udslusningen af ca. 800 akkrediterede parlamentariske assistenter; mener, at akkrediterede parlamentariske assistenter er et stort aktiv for institutionen, og roser GD PERS for dets bestræbelser på at støtte medlemmernes effektive rekruttering af dem; 
51.	anerkender, at APA'ernes arbejde er en integreret del af medlemmernes og dermed Parlamentets arbejde; bemærker, at deres status efter vedtagelsen af APA-statutten i 2009 i årenes løb er blevet beskyttet af reglerne; bemærker Parlamentets bestræbelser på at skabe en ramme for at yde støtte til APA'er; 
52.	bemærker med stor bekymring rapporterne om et brud på datasikkerheden med udgangspunkt i Parlamentets rekrutteringsapplikation, PEOPLE, som hovedsagelig berørte ikkepermanente medlemmer af Parlamentets personale, herunder akkrediterede parlamentariske assistenter, og den lange forsinkelse mellem bruddet og informationen om og erstatningen for sikkerhedsbruddet til de berørte registrerede; beklager, at bruddet på datasikkerheden omfattede ID-kortoplysninger, fødselsattester, eksamensbeviser, beskæftigelseshistorik, lægejournaler, rettigheder til ydelser, forsikringsoplysninger og dokumenter med bevis for ansættelser i de seneste op til ti år; bifalder den godtgørelsesordning, som generalsekretæren indførte i overensstemmelse med Parlamentets omsorgspligt for at dække omkostningerne til erstatning af ID-kort og/eller pas fra berørte brugere af PEOPLE-applikationen, under hvilken der til dato er udbetalt 51 874 EUR; beklager, at udgifterne til rejser til oprindelseslandet i forbindelse med disse administrative procedurer ikke blev dækket; mener, at administrationen ikke har forelagt dechargemyndigheden en klar analyse af årsagerne til sikkerhedsbruddet, de foranstaltninger, der er truffet for at genoprette det pågældende system, eller de foranstaltninger, der er truffet for at forhindre, at et lignende sikkerhedsbrud sker igen;
53.	bemærker, at GD PERS har indført et nyt IT-system, APA-People, der forbedrer rekrutteringsprocessen ved at centralisere kontraktforvaltningen og give medlemmerne adgang, såvel som en fuldt digitaliseret procedure for lægeundersøgelser i forbindelse med ansættelse; opfordrer GD PERS til i samarbejde med GD ITEC at sikre, at cybersikkerheden i dette system er af høj standard, og forhindre lækager af personoplysninger; anser cybersikkerheden i IT-systemer, der indeholder personoplysninger om alle medarbejdere, for at være af allerstørste betydning og opfordrer GD PERS til at arbejde tæt sammen med GD ITEC for at opnå dette;
54.	bemærker, at GD PERS i 2024 støttede gennemførelsen af køns‑ og mangfoldighedskøreplaner og udviklede uddannelseskurser om mangfoldighed og inklusion for alle medarbejdere; glæder sig over, at Enheden for Ligestilling, Inklusion og Mangfoldighed (EIDU) under GD PERS strømlinede sin interne procedure for rimelige tilpasninger i 2024, fremmede ligestilling, inklusion og mangfoldighed og også ydede rådgivning til Enheden for Læring og Udvikling om rimelige tilpasninger i forbindelse med uddannelseskurser; glæder sig over, at enheden også afholdt 20 uddannelseskurser og oplysningsarrangementer for 2 334 deltagere, herunder et nyt kursus i mangfoldighed og inklusion for alle medarbejdere, og var vært for arrangementer om ligestilling mellem kønnene, handicap samt inklusion af LGBTQI+-personer;
55.	glæder sig over vedtagelsen af en fælles interinstitutionel afgørelse om boligtilskud til ansatte i lavere lønklasser med bopæl i Luxembourg; mener, at det er et nødvendigt instrument til at støtte ansatte i lavere lønklasser for at yde modvægt til de uforholdsmæssigt høje boligudgifter og et nødvendigt redskab til at gøre Parlamentets arbejdssted i Luxembourg mere attraktivt;
56.	minder om lanceringen den 22. oktober 2024 af kampagnen mod chikane "Forenet mod chikane", som omfatter hele Parlamentet og bidrager til et trygt arbejdsmiljø; glæder sig ud over oplysningskampagnen over, at uddannelseskurset for medlemmerne "Respekt og værdighed på arbejdspladsen – Forebyggelse af konflikter og chikane på arbejdspladsen" var obligatorisk og blev gennemført af medlemmerne i det første år af valgperioden; 
57.	glæder sig over, at medarbejderne har mulighed for at telearbejde fra udlandet fem dage om året; opfordrer til en proaktiv overvågning og evaluering af de nye arbejdsmetoder;
Generaldirektoratet for Infrastruktur og Logistik
58.	minder om, at Generaldirektoratet for Infrastruktur og Logistik (GD INLO) er ansvarligt for Parlamentets bygninger, bygningsarbejder, facilitetsforvaltning og logistik; bemærker, at GD INLO også står for catering og transport samt forvalter og udstyrer Parlamentets kontor og mødelokaler; minder om, at GD INLO navnlig forvaltede Parlamentets bygningsportefølje på ca. 1,3 mio. m² i Bruxelles, Luxembourg, Strasbourg, forbindelseskontorerne og Europa Experience-faciliteterne i medlemsstaterne; bemærker, at GD INLO pr. 31. december 2024 havde 635 ansatte, hvoraf 311 var tjenestemænd, 20 var midlertidigt ansatte og 326 var kontraktansatte;
59.	bemærker, at GD INLO's endelige bevillinger beløb sig til 258 638 966 EUR i 2024, svarende til 10,9 % af Parlamentets budget; fremhæver, at der af dette beløb blev indgået forpligtelser for i alt 256 935 431 EUR; glæder sig over den store udnyttelse af bevillingerne;
60.	glæder sig over, at administrationen i 2024 gennemførte Parlamentets bygningsstrategi for tiden efter 2019 og nåede sine vigtigste mål; bemærker, at GD INLO efter flere års udvidelse som følge af udvidelsen af Parlamentets institutionelle beføjelser nu koncentrerer sig om at konsolidere Parlamentets bygningsmasse og renovere eksisterende bygninger; glæder sig over GD INLO's tilsagn om at udvikle Parlamentets rolle yderligere i byerne Strasbourg, Bruxelles og Luxembourg, fremme projekter af fælles interesse og forbinde arbejdsstederne med de omkringliggende områder;
61.	bemærker med bekymring den vedvarende mangel på lokaler til møder og seminarer i Parlamentet, som gør det stadig vanskeligere at booke lokaler og kræver planlægning lang tid i forvejen; beklager, at denne situation hindrer en effektiv tilrettelæggelse af det parlamentariske arbejde og begrænser fleksibiliteten for medlemmer og ansatte; udtrykker bekymring for, at den kommende renovering af SPAAK-Bygningen – selv om den er nødvendig – vil forværre den eksisterende mangel på lokaler; opfordrer Parlamentets administration til at gennemføre foranstaltninger til at afbøde virkningerne af renoveringen og til at sikre, at der er tilstrækkelige faciliteter til rådighed til at understøtte Parlamentets operationelle behov;
62.	noterer sig byggeprojekterne i 2024, og navnlig færdiggørelsen af vestfløjen i ADENAUER II-Bygningen i Luxembourg, der samlede alle Parlamentets medarbejdere og tjenester under samme tag; bemærker, at den nye pavillon til sikkerhedstjek og modtagelse af besøgende i WEISS-Bygningen i Strasbourg blev færdiggjort i tide til begyndelsen på den nye valgperiode i juli 2024; noterer sig erhvervelsen af TRÈVES II-Bygningen i Bruxelles, som yderligere konsoliderer Parlamentets bygningsmasse i byens EU-kvarter;
63.	minder om, at Præsidiet på sit møde den 12. juni 2023 drøftede de forskellige skridt i fornyelsen af SPAAK-Bygningen; bemærker, at Præsidiet gav udtryk for, at det foretrak en omfattende miljørenovering, og godkendte projektet den 11. december 2023; glæder sig over, at SPAAK-fornyelsesprojektet vil blive anvendt som reference for bæredygtige bygningsteknikker i forbindelse med andre bygningsoperationer; bemærker, at GD INLO har gjort fremskridt med de foreløbige projekter i forbindelse med renoveringen af SPAAK-Bygningen ved at iværksætte undersøgelser i forbindelse med det nye centrale teknikrum i Generaldirektoratet for Logistik og Tolkning til Konferencer (GD LINC), omorganiseringen af trykkeriet, flytningen af kabinetter og medie- og presseområdet;
64.	bemærker, at GD INLO udvikler et koncept for optimering af kontorlokaler med henblik på at anvende de nuværende kontorer på en måde, der udnytter Parlamentets ansattes fulde potentiale og holder dem socialt engageret i Parlamentets bygninger; bemærker, at MARTENS-, TRÈVES II- og ARENDT-bygningerne i Bruxelles med henblik herpå anvendes som inspiration med fokus på en "aktivitetsbaseret arbejdsplads", der omfatter sociale områder til møder, uformelle samlinger og udvekslinger; bemærker, at der også blev undersøgt et generelt koncept for KOHL-Bygningen under hensyntagen til dens strukturelle begrænsninger og de budgetmæssige begrænsninger; opfordrer GD INLO til at sætte brugernes perspektiver i centrum for udviklingen af dette koncept og til at prioritere gennemførelsen heraf i de bygninger, hvor der er størst behov for optimering;
Generaldirektoratet for Finans
65.	minder om, at GD FINS er det administrative organ, der har ansvaret for Parlamentets budgetmæssige og finansielle anliggender; noterer sig, at der pr. 31. december 2024 var 262 ansatte, hvoraf 134 var tjenestemænd, 51 midlertidigt ansatte, 77 kontraktansatte og ingen vikaransatte;
66.	bemærker, at GD FINS's endelige bevillinger beløb sig til 442 954 175 EUR i 2024, svarende til 18,6 % af Parlamentets budget; fremhæver, at i alt 441 848 935 EUR ud af dette beløb var forpligtet (99,75 %); glæder sig over den store udnyttelse af bevillingerne;
67.	opfordrer GD FINS til at engagere sig aktivt i OECD's henstillinger i dokumentet "Best Practices for Parliaments in Budgeting" (Bedste praksis for parlamenter i forbindelse med budgettering) (2022-23) og styrke gennemførelsen af resultatbaseret budgettering; minder om, at mange medlemsstater allerede har indført resultatbaseret budgettering og rapporteret om betydelige besparelser;
68.	bemærker, at 2024 var et særligt år for GD FINS, idet det var året for valget til Europa-Parlamentet, som fandt sted i juni 2024; bemærker, at aktiviteterne til støtte for medlemmerne steg betydeligt i 2024 med håndtering af både afgående og nyvalgte medlemmers rettigheder og forpligtelser;
69.	henstiller, at GD FINS indfører en risikobaseret tilgang til kontrol og revision af medlemmernes udgifter; anerkender, at det er afgørende at have et (stikprøvebaseret) grundlæggende kontrolniveau for at sikre, at reglerne overholdes; bifalder, at administrationen i tilfælde af øget risiko for, at et medlem har regelstridige udgifter, kan udøve sin ret til at kontrollere de pågældende midler; 
70.	anerkender problemet med at tiltrække medarbejdere til GD FINS som følge af manglen på kandidater på EPSO's lister inden for områderne finans og IT og vanskelighederne med at tiltrække medarbejdere til Luxembourg, hvor 45 % af GD FINS' stillinger befinder sig; bemærker vanskelighederne med at tiltrække medarbejdere til Luxembourg, fordi aflønningen på det lokale arbejdsmarked er lig med eller bedre end i Parlamentet, og leveomkostningerne er høje, navnlig hvad angår boliger; 
71.	noterer sig initiativet "2024 DG FINS Digital and Capital Transformation" (GD FINS' digitale omstilling og kapitalomlægning 2024), hvis to første programmer, der omhandler digital omstilling med henblik på bedre finansielle tjenesteydelser til medlemmerne og digital omstilling med henblik på bedre tjenesteydelser til Parlamentets administration, har til formål at fremme den digitale omstilling af de tjenesteydelser, som GD FINS tilbyder, uanset om der er tale om medlemmer eller institutionens finansielle aktører; bemærker, at det tredje strategiske program, som omhandler kapitalomlægning med henblik på en mere produktiv og sammenhængende arbejdsplads, har til formål at skabe et mere produktivt og sammenhængende arbejdsmiljø;
72. 	glæder sig over det arbejde, som GD FINS udførte i tiden efter valget til Europa-Parlamentet i 2024 med afgående medlemmers afgang og modtagelse af nye medlemmer og de dermed forbundne administrative procedurer; minder om det vellykkede velkomstområde og informationen fra forskellige tjenester, der var samlet for at give medlemmerne mulighed for at benytte sig af en kvikskranke til at blive informeret og afgive de nødvendige erklæringer ved begyndelsen af deres mandat; roser GD FINS for at have udarbejdet 705 individuelle sagsmapper, inklusive simuleringer af status vedrørende deres sociale og økonomiske rettigheder, og for at have udarbejdet de fire meddelelser fra kvæstorerne med henblik på at informere medlemmerne om deres rettigheder og forpligtelser ved udgangen af valgperioden;
73.	bemærker den revisionserklæring, der er underskrevet af generaldirektøren for GD FINS; noterer sig bemærkningen i revisionserklæringen om den resterende risiko for fejl eller uregelmæssigheder i forbindelse med godtgørelsen af visse rejseudgifter for medlemmer, hovedsagelig vedrørende anmodninger om godtgørelse af rejser i bil og betaling af afstands- og varighedsgodtgørelse, da de faktisk afholdte udgifter ikke kan kontrolleres, eftersom der ikke er noget krav om fremlæggelse af dokumentation for disse udgifter, der kræves godtgjort; bemærker, at den finansielle virkning af denne restrisiko kan overstige ni millioner EUR om året; noterer sig de afbødende foranstaltninger, som GD FINS har foreslået, og opfordrer til, at de gennemføres hurtigt;
74.	glæder sig over GD FINS' intensiverede arbejde med "EP Finance Academy", som vedrørte levering af 12 online-videovejledninger ud over det eksisterende udbud af fysiske og hybride uddannelseskurser; understreger betydningen af uddannelse i finansielle anliggender for ansatte i hele Parlamentet og glæder sig over kurserne om udbudsprocedurer for ansatte i de politiske grupper og anmoder GD FINS om at yde øget støtte til de politiske grupper i forbindelse med offentlige udbudsprocedurer, navnlig i lyset af Revisionsrettens konklusioner; foreslår GD FINS at stå for en tilpasning af den praksis, der anvendes af de forskellige politiske grupper på området for offentlige udbud;
75.	bemærker, at medlemmerne ikke er forpligtet til at dokumentere deres anvendelse af midlerne under godtgørelsen for generelle udgifter; fremhæver, at de kan gøre dette på frivillig basis, i detaljer eller efter omkostningstype – enten på egen hånd eller med hjælp fra en ekstern revisor – og at de kan vælge at få disse oplysninger helt eller delvist offentliggjort på deres egen webside på Parlamentets websted i overensstemmelse med artikel 11, stk. 2, i Parlamentets forretningsorden; anser maksimal gennemsigtighed for at være god praksis; glæder sig over, at der er indarbejdet en forenklet liste over omkostningstyper i gennemførelsesbestemmelserne til medlemsstatutten, og at der også er vedtaget en ændring, der præciserer medlemmernes mulighed for at anvende godtgørelsen for generelle udgifter, når andre godtgørelser er opbrugt; bemærker, at alle medlemmer er blevet informeret om de særlige forhold, der gør sig gældende for denne godtgørelse;
[bookmark: _Hlk216614464]76.	bemærker, at godtgørelsen for generelle udgifter var på 4 950 EUR om måneden i 2024 og udgør ca. 40 mio. EUR om året, som anvendes uden krav om økonomisk forvaltning; beklager, at Præsidiet på sit møde den 17. oktober 2022 vedtog denne afgørelse uden at etablere en tilsynsramme;
77. 	minder om, at Den Europæiske Ombudsmand i sin henstilling af 29. april 2019 i sag 1651/2018/THH fandt, at Parlamentets afslag på at give aktindsigt i dokumenter vedrørende revisionen af listen over udgifter, der er dækket af godtgørelsen for generelle udgifter, udgjorde fejl eller forsømmelse, og henstillede, at der blev givet aktindsigt i forslaget fra Parlamentets Præsidiums ad hoc-arbejdsgruppe; beklager, at Parlamentet afviste denne henstilling, og opfordrer indtrængende til, at den tages op til fornyet overvejelse;
78. 	opfordrer til en reform af godtgørelsen for generelle udgifter, således at medlemmerne beholder alle bilag i forbindelse med godtgørelsen for generelle udgifter og årligt fremlægger en privat oversigt over udgifterne for GD FINS, og til, at Parlamentet indfører en årlig stikprøvekontrol på 5 % af medlemmernes udgifter til godtgørelsen for generelle udgifter;
Generaldirektoratet for Informationsteknologi og Cybersikkerhed
79.	minder om, at GD ITEC forsyner Parlamentet med tjenesteydelser og udstyr inden for informations- og kommunikationsteknologi (IKT), videokonferencer og multimedietjenester samt forlags- og trykkeritjenester; bemærker, at der pr. 31. december 2024 var 579 ansatte i GD ITEC, hvoraf 369 var tjenestemænd, 70 midlertidigt ansatte og 140 kontraktansatte;
80.	bemærker, at GD ITEC's endelige bevillinger beløb sig til 179 396 522 EUR i 2024, svarende til 7,5 % af Parlamentets budget; fremhæver, at der af dette beløb blev indgået forpligtelser for i alt 179 349 479 EUR; glæder sig over den store udnyttelse af bevillingerne;
81.	bemærker GD ITEC's vedvarende bestræbelser på at tilvejebringe cybersikkerhed i lyset af det stadig voksende trussels- og risikolandskab, der påvirker Parlamentet; bemærker ikrafttrædelsen af Europa-Parlamentets og Rådets forordning (EU, Euratom) 2023/2841[footnoteRef:9], som formaliserede CERT-EU's opgave som cybersikkerhedstjeneste for EU-enheder; bemærker, at der ved forordning (EU, Euratom) 2023/2841 også er oprettet et interinstitutionelt råd for cybersikkerhed (IICB), der er ansvarligt for at overvåge og støtte gennemførelsen af nævnte forordning i alle EU-enheder; bemærker, at Parlamentet har været formand for dette råd siden 2024; [9:  	Europa-Parlamentets og Rådets forordning (EU, Euratom) 2023/2841 af 13. december 2023 om foranstaltninger til sikring af et højt fælles cybersikkerhedsniveau i Unionens institutioner, organer, kontorer og agenturer (OJ L, 2023/2841, 18.12.2023, ELI: http://data.europa.eu/eli/reg/2023/2841/oj).] 

82.	noterer sig, at GD ITEC efter Præsidiets afgørelse fra februar 2021 om behovet for at huse Parlamentets datacenter i den højeste tilgængelige industristandard på dette område (klasse IV) tildelte kontrakten i 2022, hvilket gjorde det muligt at oprette og udrulle datacentret i 2023; fremhæver, at denne betydelige investering garanterer en fremtidssikret infrastruktur i de kommende år og er afgørende for at opretholde et robust hybridarbejdsmiljø for Parlamentet;
83.	understreger, at cybersikkerhed skal ses som en integreret vedvarende prioritet i alle faser af operationer snarere end blot som et mål; fremhæver, at cybersikkerhed kræver en omfattende strategi, der omfatter alle aspekter af digital forvaltning i Parlamentet; opfordrer til en gennemgang af Parlamentets IT-forvaltningsstrukturer og tilskynder til en mere robust og fleksibel tilgang til cybersikkerhed, der tager højde for informationssystemernes fulde livscyklus, i betragtning af det stigende antal applikationer – i øjeblikket over 20 – der er direkte tilgængelige via internettet; fremhæver, at denne situation kræver øget tilsyn for at minimere sårbarheder og beskytte institutionelle data mod eksterne trusler;
84.	opfordrer til fortsatte investeringer i cybersikkerhedsinfrastruktur samt løbende uddannelse og ressourcer til personalet med henblik på at forstærke en kultur af sikkerhedsbevidsthed, der styrker Parlamentets modstandsdygtighed over for potentielle digitale trusler;
85.	bemærker, at der lægges vægt på at skabe bevidsthed om cybersikkerhed blandt alle medlemmer og medarbejdere; ser med tilfredshed på det uddannelsesudbud, der leveres af GD ITEC og GD PERS; bemærker det store antal deltagere i uddannelseskurserne om cybersikkerhed, som nåede op på 33 deltagere i uddannelseskurser og mindst 1 800 deltagere i oplysningsaktiviteter;
86.	bemærker, at det nuværende system til forvaltning af menneskelige ressourcer (HRM-portalen) stadig ikke er tilstrækkeligt integreret med andre af Parlamentets systemer; noterer sig, at simple procedurer som ferieanmodninger stadig kræver, at APA'er downloader, printer, scanner og manuelt videresender dokumenter, og at deres feriesaldo skal tjekkes på en anden platform; understreger, at disse opsplittede processer skaber en unødig administrativ byrde og ineffektive arbejdsgange; opfordrer administrationen til at modernisere og strømline disse procedurer og sørge for fuld interoperabilitet mellem HRM-værktøjerne og Parlamentets andre systemer;
87.	fremhæver, at støtten til medlemmerne er blevet udvidet til også at omfatte deres fritid og officielle lukkedage; bemærker, at der på grundlag af brugerundersøgelser og direkte anmodninger fra de styrende organer er blevet indført et nyt sæt særlige IT-støttetjenester for medlemmernes private MacOS- og iOS-enheder for at imødekomme udviklingen i medlemmernes behov og arbejdsmetoder; fremhæver, at teknisk bistand i forbindelse med sociale medier fremmes sammen med en lang række tjenester vedrørende de tekniske aspekter af audiovisuel produktion;
88.	glæder sig over etableringen af en ny forvaltningsramme for AI med et AI-styringsråd, der fører tilsyn med Parlamentets AI-strategi og -køreplan og sikrer overholdelse af lovgivningen og etisk tilsyn, en tværtjenstlig styringsgruppe for AI med ansvar for at udarbejde AI-strategier, udvikle centrale kapaciteter og sikre langsigtet sikkerhed og bæredygtighed og et AI-kompetencecenter i GD ITEC, der vejleder om, fremmer og overvåger AI-initiativer i hele Parlamentet; bemærker, at denne forvaltningsramme vil sikre gennemsigtighed og overholdelse af Europa-Parlamentets og Rådets forordning (EU) 2024/1689[footnoteRef:10], som trådte i kraft den 1. august 2024, og at dens bestemmelser finder anvendelse fra 2025 og fremefter; bemærker, at Parlamentets medarbejdere kan gøre brug af tredjeparters offentligt tilgængelige generative AI-værktøjer, hvis de overholder retningslinjerne for Parlamentets medarbejdere for anvendelse af offentligt tilgængelige AI-værktøjer, som blev godkendt af generalsekretæren den 16. april 2024, under den strenge forudsætning, at de kun understøtter arbejdsrelaterede opgaver; [10:  	Europa-Parlamentets og Rådets forordning (EU) 2024/1689 af 13. juni 2024 om harmoniserede regler for kunstig intelligens og om ændring af forordning (EF) nr. 300/2008, (EU) nr. 167/2013, (EU) nr. 168/2013, (EU) 2018/858, (EU) 2018/1139 og (EU) 2019/2144 samt direktiv 2014/90/EU, (EU) 2016/797 og (EU) 2020/1828 (forordningen om kunstig intelligens) (EUT L, 2024/1689, 12.7.2024, ELI: http://data.europa.eu/eli/reg/2024/1689/oj).] 

Horisontale emner med konsekvenser for Parlamentets budget for regnskabsåret 2024 
[bookmark: _Hlk216615789]Gennemsigtighed og etik
89.	bemærker, at der i 2024 blev modtaget seks indberetninger om whistleblowersager i henhold til de interne gennemførelsesbestemmelser til artikel 22c i personalevedtægten – fem gennem officielle kanaler og én fra en anden EU-institution; bemærker, at én sag blev overdraget til EPPO, to førte til administrative undersøgelser, og én blev sendt til Det Rådgivende Udvalg om Medlemmernes Adfærdskodeks, og at den eksterne indberetning også udløste en undersøgelse;
90. 	glæder sig over, at uddannelse i etik fortsat var en prioritet, men beklager, at der kun var 13 "Let's Talk Ethics"-kurser, hvor 178 medarbejdere blev uddannet, at man nåede 109 deltagere via skræddersyede kurser, og at den obligatoriske introduktion for akkrediterede parlamentariske assistenter opnåede en gennemførelsesgrad på 72 %; glæder sig over, at det nye kursus for chefer i etisk lederskab og forebyggelse af chikane uddannede 320 chefer via 33 kurser;
91. 	insisterer på, at foranstaltningerne med henblik på gennemsigtighed, ansvarlighed og etisk forvaltning styrkes; mener, at Parlamentet er nødt til at styrke sin integritetskultur, inkorporere etiske standarder i den daglige drift og styrke sin legitimitet med hensyn til tilsyn;
Digitalisering, cybersikkerhed og kunstig intelligens
92. 	opfordrer Parlamentet til fortsat at styrke sin indsats og tage hånd om konkrete kritiske udfordringer såsom cybersikkerhed og kunstig intelligens;
93. 	minder om, at rammen for forvaltning af kunstig intelligens blev fastlagt af Præsidiet i marts 2024; understreger, at der er presserende behov for at vedtage en omfattende AI-strategi og en køreplan, herunder et forslag til en handlingsplan;
94. 	bemærker, at arbejdet med Parlamentets interne platform for generativ AI skrider fremad; gentager, at denne platform er et centralt element i en korrekt og sikker gennemførelse af AI-projekter;
95.	opfordrer Parlamentets administration til at sikre, at AI-projekter gennemføres i fuld overensstemmelse med forvaltningskravene, samtidig med at der gives adgang på en måde, der både beskytter følsomme data og gør det muligt at anvende offentligt tilgængelige oplysninger;
Den frivillige pensionsordning
96. 	bemærker med bekymring de uforholdsmæssigt høje omkostninger ved den frivillige pensionsordning, som pålægger Unionens budget en betydelig og uholdbar byrde i form af et vedvarende underskud på 105 mio. EUR ved udgangen af 2024 og begrænsede aktiver for 23,17 mio. EUR, der forventes at være opbrugt i slutningen af 2026; bemærker, at de eskalerende forpligtelser hidrører fra betalingsforpligtelser til over 900 medlemmer mindst frem til 2074;
97.	bemærker, at Præsidiet på sit møde den 12. juni 2023 besluttede sig for en kombination af foranstaltninger for at ændre vilkårene for den frivillige pensionsordning for at rette op på situationen; fremhæver, at disse foranstaltninger omfattede en nedsættelse af den nominelle pension med 50 %, ikke kun for fremtidige modtagere, der er i gang med at optjene pensionsrettigheder, men også for nuværende modtagere, der allerede har optjente pensionsrettigheder, en fastfrysning af den årlige indeksering af pensionsbeløbene og en forhøjelse af pensionsalderen fra 65 til 67 år for modtagere under ordningen, der endnu ikke har nået pensionsalderen; fremhæver, at virkningerne af disse foranstaltninger ifølge aktuarernes skøn skulle reducere pensionsforpligtelsen for den frivillige pensionsordning fra og med den 1. juli 2023, baseret på de aktuarmæssige forudsætninger den 1. juli 2023;
98.	bemærker, at Præsidiet også indførte en "force majeure klausul", der giver modtagerne under ordningen mulighed for at indgive en anmodning til kvæstorerne om en forhøjelse af pensionsbeløbet i tilfælde, hvor nedsættelsen er betydelig; bemærker, at Præsidiet endvidere indførte muligheden for en frivillig og endelig udtræden af den frivillige pensionsordning mod udbetaling af et endeligt engangsbeløb;
99.	bemærker, at Præsidiets afgørelse af 12. juni 2023[footnoteRef:11] blev anfægtet af en række modtagere under den frivillige pensionsordning, og at de har indgivet en appel til Den Europæiske Unions Domstol (EU-Domstolen); minder om de bemærkninger, som generalsekretæren fremsatte under høringen den 8. december i afventning af EU-Domstolens dom og de potentielle handlemuligheder; bemærker, at Den Europæiske Unions Ret den 17. december 2025 traf afgørelse om at afvise de tidligere medlemmers søgsmål; anmoder administrationen og Præsidiet om først at tage spørgsmålet op igen, når EU-Domstolen har afgivet sin juridiske vurdering, med henblik på at overveje fremtiden for den frivillige pensionsordning og Parlamentets rolle heri; [11:  Europa-Parlamentets Præsidiums afgørelse af 12. juni 2023 om ændring af gennemførelsesbestemmelserne til statutten for Europa-Parlamentets medlemmer (EUT C 227 af 29.6.2023, s. 5).] 

Årsberetningen om tildelte kontrakter
100.	minder om, at finansforordningen specificerer, hvilke oplysninger der skal stilles til rådighed for budgetmyndigheden og offentligheden om institutionens tildeling af kontrakter; bemærker, at finansforordningen kræver offentliggørelse af tildelte kontrakter til en værdi af mere end 15 000 EUR, som er den tærskel, over hvilken det er obligatorisk at gennemføre en konkurrencebaseret udbudsprocedure; bemærker, at der i 2024 blev tildelt i alt 192 kontrakter, hvoraf 95 var baseret på et offentligt udbud, til en samlet værdi af 814,2 mio. EUR, og én til en værdi af 208 000 EUR var baseret på et begrænset udbud; bemærker, at der blev tildelt 81 kontrakter ved udbud med forhandling til en samlet værdi af 173 mio. EUR;
101.	bemærker, at det samlede antal og den samlede værdi af tildelte kontrakter faldt i 2024 (192) i forhold til 2023 (242); bemærker, at antallet af offentlige udbud og udbud med forhandling samt deres værdi følgelig var lavere end i 2023;
[bookmark: _Hlk216793763]Politiske grupper (konto 400)
[bookmark: _Hlk216795480][bookmark: _Hlk216796571]102.	bemærker, at 2024 var et udfordrende år hvad angår redegørelsen for de udgifter, der blev bogført under konto 400, af to årsager, hvoraf den første er, at det var et år med valg til Europa-Parlamentet, hvor udgifterne blev opdelt på første halvår af 2024 (niende valgperiode) og andet halvår af 2024 (tiende valgperiode), og den anden er, at de endelige regnskaber, der blev revideret for første halvår af 2024 for en af de politiske grupper (ID-Gruppen), indeholdt alvorlige uregelmæssigheder; bemærker, at Parlamentets 1. næstformand under høringen den 8. december også anførte, at der var blevet anmodet om yderligere oplysninger vedrørende regnskaberne for andet halvår af 2024, som Præsidiet stadig afventede, inden det ville træffe afgørelse om at give dechargemyndigheden oplysningerne; beklager dybt, at Præsidiet i mangel af den nødvendige dokumentation ikke kan godkende de konsoliderede oplysninger om konto 400; opfordrer indtrængende Præsidiet til at informere dechargemyndigheden om de pågældende finansielle oplysninger for konto 400, så snart de foreligger;
103.	bemærker forlydender med beskyldning om, at Gruppen Patrioter for Europa (PfE) skulle have misbrugt mindst 171 644 EUR i finansiering i andet halvår af 2024; bemærker, at Parlamentets administration har anmodet PfE-Gruppen om en afklaring; beklager, at der stadig ikke er fremlagt dokumenter, der konkretiserer disse udgifter;
104.	opfordrer Parlamentet til at undersøge mulighederne for alternative ordninger til de politiske gruppers økonomiske eneansvar; opfordrer til styrkede tilsynsmekanismer i GD FINS for at sikre forsvarlig økonomisk forvaltning, effektiv kontrol og fuld ansvarlighed for offentlige midler;
Europæiske politiske partier og europæiske politiske fonde
105.	fremhæver, at det er afgørende for Unionens effektive funktion og troværdighed at bevare den demokratiske integritet og skabe et retfærdigt miljø for europæiske politiske partier og europæiske politiske fonde; bemærker, at Myndigheden for Europæiske Politiske Partier og Europæiske Politiske Fonde (myndigheden), som er et uafhængigt EU-organ, har engageret sig aktivt i denne bestræbelse siden dens oprettelse den 1. september 2016 og fra den 1. januar 2017, hvor den opnåede sin fulde operationelle status; bemærker, at myndigheden har fået til opgave af EU-lovgiverne at registrere de europæiske politiske partier og de europæiske politiske fonde, at overvåge, at de overholder reglerne, og om nødvendigt at pålægge dem sanktioner;
106.	bemærker med tilfredshed, at myndigheden proaktivt er nået ud til og har skabt øget bevidsthed i et netværk af organer og institutioner, der er relevante for det fælles forsvar af det europæiske demokrati; fremhæver, at myndigheden navnlig samarbejdede med Parlamentet, som er ansvarligt for sekretariatet for udvalget af uafhængige fremtrædende personer, for at maksimere den proceduremæssige effektivitet; bemærker, at samarbejdet om operationelle aspekter med flere andre EU-interessenter, herunder Tjenesten for EU's Optræden Udadtil og Databeskyttelsesrådet, også blev styrket; bemærker, at myndigheden har styrket sit samarbejde med Europol ved at undertegne et aftalememorandum om strategisk informationsudveksling vedrørende cyberbaseret ulovlig indblanding i Unionens demokrati;
107.	bemærker, at myndigheden i 2024 fremsatte en række forebyggende henstillinger om overholdelse til europæiske politiske partier og fonde for at imødegå overholdelsesrisici, inden de blev til virkelighed, navnlig for at forbedre deres interne processer for donationer, bidrag og de aktiviteter, de planlægger at organisere; glæder sig over, at myndigheden også ydede vejledning efter anmodning i 11 tilfælde;
108.	bemærker, at myndigheden i otte tilfælde har givet de europæiske politiske partier og europæiske politiske fonde mulighed for at træffe korrigerende foranstaltninger i forbindelse med kontrol af finansiel overholdelse vedrørende forbudte donationer og tilfælde af finansiering af andre enheder i forbindelse med fælles aktiviteter; glæder sig over, at myndigheden fortsat overvåger, om korrigerende foranstaltninger med langsigtede virkninger sikrer vedvarende overholdelse på de pågældende områder; bemærker, at myndigheden vedtog én sanktionsafgørelse i 2024;
109.	glæder sig over, at myndigheden også fortsatte med at offentliggøre omfattende vejledning på sit websted om de mest almindeligt identificerede risikoområder og potentielt problematiske strukturer i forvaltningen af europæiske politiske partier og europæiske politiske fonde; bifalder, at den også formidlede sine resultater og retningslinjer af almen interesse til alle europæiske politiske partier og europæiske politiske fonde;
110.	glæder sig over offentliggørelsen af Europa-Parlamentets og Rådets forordning (EU, Euratom) 2025/2445[footnoteRef:12], som indfører nye krav til europæiske politiske partier og europæiske politiske fonde med henblik på at styrke den demokratiske integritet og modstandsdygtighed; understreger navnlig, at europæiske politiske partier nu også skal sikre sig, at deres medlemspartier og deres medlemsorganisationers europæiske politiske fonde efterlever de værdier, som Unionen bygger på, jf. artikel 2 i traktaten om Den Europæiske Union (TEU); bemærker endvidere, at beskyttelsesforanstaltningerne mod udenlandsk indblanding er blevet styrket, og at den reviderede sanktionsordning kræver, at der pålægges sanktioner for kvantificerbare overtrædelser – såsom overtrædelser af donationsreglerne eller forbuddet mod at yde finansiering til nationale partier – uden at der gives mulighed for korrigerende foranstaltninger; noterer sig i den forbindelse med tilfredshed den omfattende forebyggende vejledning, som myndigheden tilbyder med sin handlingsplan for overholdelse af lovgivningen ("R-CAP") for at fremme en gnidningsløs og effektiv gennemførelse; tilskynder til en beslutning om også at indføre kontrol af støtteberettigelse i medlemsorganisationerne for at sikre, at også medlemsorganisationerne er i fuld overensstemmelse med værdierne i artikel 2 i TEU og for at opretholde den demokratiske integritet af Parlamentets finansiering af europæiske politiske partier; [12:  Europa-Parlamentets og Rådets forordning (EU, Euratom) nr. 2025/2445 af 26. november 2025 om statut for og finansiering af europæiske politiske partier og europæiske politiske fonde (EUT L 317 af 4.11.2014, s. 2025, ELI: http://data.europa.eu/eli/reg/2025/2445/oj).] 

111.	bemærker, at myndigheden kun kan iværksætte en kontrol af overholdelsen af de værdier, som Unionen bygger på, efter anmodning fra Parlamentet, Rådet eller Kommissionen;
112.	understreger, at det i lyset af det udvidede anvendelsesområde for proceduren for kontrol af værdier, som nu også finder anvendelse på medlemspartier og medlemsorganisationer, og andre nyskabelser i forordning (EU, Euratom) 2025/2445, herunder de velkomne ajourføringer med henblik på beskyttelse af det europæiske demokrati mod udenlandsk indblanding, er afgørende at styrke myndighedens menneskelige ressourcer på passende vis;
113.	noterer sig, at bevillingerne på konto 402 i 2024 blev anvendt som følger[footnoteRef:13]: [13:  Alle beløb i 1 000 EUR. Oplysninger vil blive indføjet efter Præsidiets afgørelse, som i øjeblikket forventes at blive truffet i marts 2026.] 

114.	noterer sig, at bevillingerne på konto 403 i 2024 blev anvendt som følger[footnoteRef:14]: [14:  Alle beløb i 1 000 EUR. Oplysninger vil blive indføjet efter Præsidiets afgørelse, som i øjeblikket forventes at blive truffet i marts 2026.] 

